**Пошумљавање земљишта уз средства субвенција**

**Буџетског фонда за шуме РС**

1. Власник шумског земљишта или пољопривредног земљишта за које је одобрена промена намене ради пошумљавања, минималне површине 5 ари, може да закључи уговор о бесплатном пошумљавању са правним лицем или предузетником, који изводи радове на пошумљавању, или да преузме бесплатне шумске саднице са којима ће сам пошумити земљиште одговарајуће врсте и површине.

2. Пошумљавање се финансира из средстава Буџетског фонда за шуме РС, на основу конкурса који сваке године расписује Министарство пољопривреде, шумарства и водопривреде – Управа за шуме.

3. На конкурс се јавља правно лице или предузетник који изводи радове на пошумљавању, а које је са власником земљишта закључило уговор о извођењу радова на пошумљавању, односно регистровани шумски расадник који је поделио бесплатне саднице власнику земљишта за пошумљавање.

4. По конкурсу Буџетског фонда за шуме РС финансирају се радови на пошумљавању које изводе правна лица или предузетници у висини до 150.000,00 динара**\*** по хектару. Трошкови који се финансирају су:

- набавка/вредност садница или семена, ако се пошумљавање врши сетвом;

- трошкови транспорта садница и радника на терен;

- припрема земљишта за садњу (ручно или машински);

- копање рупа и садња садница/ сетва семена.

Трошкови се правдају рачунима и другом валидном документацијом комисији за пријем радова. Пријем радова се врши по истеку једног вегетационог периода од садње/сетве.

5. У случају поделе садница за пошумљавање, висина субвенција за саднице, која се исплаћује шумским расадницима, креће се од 25.000 до 60.000 дин/ха површине која се пошумљава, у зависности од врсте дрвећа. Број садница по хектару се утврђује конкурсом, минимално је 2000 ком/ха, осим топола и врба, где је мин. број по хектару 300, односно код дивље трешње и ораха 500 комада.

Власници земљишта погодног за пошумљавање на подручју централне Србије, без територије АП Војводина, обраћају се регистрованим шумским расадницима (Покрајински секретаријат за пољопривреду, водопривреду и шумарство не финансира ову меру) ради добијања бесплатних садница за пошумљавање, чију вредност Министарство рефундира по конкурсу Буџетског фонда за шуме.

Обавеза власника земљишта је да изврши пошумљавање и предузме мере како би се обезбедио пријем садница, а стручно лице у шумском расаднику даје препоруку врсте садница и упутство за садњу.

6. Семе, односно саднице које се користе за пошумљавање морају имати оригинално уверење о пореклу. Саднице морају бити произведене у неком од регистрованих шумских расадника, а семе из регистрованих семенских објеката. Регистри су објављени на сајту Управе за шуме [www.upravazasume.gov.rs](http://www.upravazasume.gov.rs) .

7. У 2020. години Министарство пољопривреде, шумарства и водопривреде – Управа за шуме расписало је 5. јуна 2020. године конкурс по основу кога су закључени уговори за пошумљавање у пролеће 2020. године. Конкурс за финансирање пошумљавања у сезони јесен/зима 2020. године биће расписан почетком октобра 2020. године.

*\*Сви наведени износи односе се на подручје централне Србије, без АП Војводине, на чијој територији субвенције додељује Покрајински секретаријат за пољопривреду, водопривреду и шумарство*